Μοναστηριακό λαχανόρυζο σκορδάτο
Το πανταχού παρόν κύμινο στις μαγειρικές του όρους Σινά το βρίσκουμε κι εδώ μαζί με αρκετό σκόρδο και δροσερές μυρωδιές άνηθου και μαϊντανού.
4 ξερά κρεμμύδια, ψιλοκομμένα, 1/2 κεφάλι σκόρδο, χωρισμένο στις σκελίδες του, ψιλοκομμένες, 1 μέτριο λάχανο, χοντροκομμένο σε λωρίδες πλάτους περίπου 3-4 εκ., 500 γρ. ντομάτες, τριμμένες, 350 γρ. ρύζι γλασέ ή Καρολίνα Σερρών, 1 κουτ. γλυκού κύμινο, σε σκόνη, 1 κουτ. γλυκού φρεσκοτριμμένο πιπέρι, 1/2 μάτσο μαϊντανός, ψιλοκομμένος, 1/2 μάτσο άνηθος, ψιλοκομμένος, 1 φλιτζ. τσαγιού ελαιόλαδο, αλάτι
Για να φτιάξουμε το λαχανόρυζο, σε ευρύχωρη κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα κρεμμύδια για 6-8 λεπτά, μέχρι να αρχίσουν να ροδίζουν. Προσθέτουμε τα σκόρδα και το λάχανο και αλατίζουμε.Συνεχίζουμε το σοτάρισμα για μερικά λεπτά ακόμη, μέχρι να μαραθεί το λάχανο και να πέσει ο όγκος του.Προσθέτουμε 500 ml ζεστό νερό, αφήνουμε να πάρει μία βράση, χαμηλώνουμε τη φωτιά και σιγομαγειρεύουμε με σκεπασμένη την κατσαρόλα για περίπου 20 λεπτά ή μέχρι να μαλακώσει το λάχανο.Ρίχνουμε τις ντομάτες, το ρύζι, το κύμινο, το πιπέρι και τα μυρωδικά, ανακατεύουμε και σιγομαγειρεύουμε μέχρι να γίνει το ρύζι και το φαγητό να μελώσει. Αν χρειαστεί, στη διάρκεια του μαγειρέματος προσθέτουμε λίγο ακόμη ζεστό νερό.Σερβίρουμε το λαχανόρυζο ζεστό.
Λάχανο,Ντομάτα,Ρύζι,Νηστίσιμα,Αγία Αικατερίνη,Νηστεία,Όρος Σινά